
Uznesenie Okresný súd v Prievidzi na verejnom zasadnutí dňa 12. mája 2025 v konaní pred samosudcom JUDr. Pavlom Bielikom o žiadosti odsúdeného A. B. o podmienečné upustenie od výkonu zvyšku trestu zákazu činnosti riadiť motorové vozidlá rozhodol: Podľa § 69 ods. 1 Tr. zákona zamieta žiadosť odsúdeného A. B., nar. XX.X.XXXX C., trvale bytom D., E. XXX/XX zo dňa 21.2.2025 o podmienečné upustenie od výkonu zvyšku trestu zákazu činnosti riadiť motorové vozidlá akéhokoľvek druhu v trvaní 5 (päť) rokov 7 (sedem) mesiacov, ktorý mu bol uložený trestným rozkazom Okresného súdu Prievidza č. 0T/34/2020 zo dňa 26.6.2020, právoplatný dňa 10.7.2020. odôvodnenie: Dňa 24.02.2025 bola súdu doručená žiadosť odsúdeného A. B. zo dňa 21.02.2025 o podmienečné upustenie od výkonu zvyšku trestu zákazu činnosti podľa § 69 ods. 1 Trestného zákona. V žiadosti, okrem iného uviedol, že trestným rozkazom Okresného súdu Prievidza č. 0T/34/2020 zo dňa 26.06.2020, mu bol uložený trest zákazu činnosti riadiť motorové vozidlá všetkého druhu v trvaní 5 rokov 7 mesiacov. Po celý čas od 23.06.2020 sa nedopustil žiadneho protiprávneho konania. Aj keď už je na dôchodku osobné motorové vozidlo potrebuje z dôvodu svojho zdravotného stavu a zdravotného stavu manželky, táto navštevuje lekárov. Taktiež sa podrobil odbornému psychiatrickému vyšetreniu, bolo zistené, že nie je závislý od alkoholických nápojov. Súd na verejnom zasadnutí vypočul odsúdeného A. B., podľa § 269 Trestného poriadku oboznámil návrh číslo listu 1 - 2, potvrdenie číslo listu 3, register trestov číslo listu 12, rozsudok Okresného súdu Prievidza č. 3T/1197/76 číslo listu 14 - 15, pripojený spis Okresného súdu Prievidza č. 0T/34/2020. Odsúdený A. B. na verejnom zasadnutí uviedol, že sa pridržiava svojej žiadosti o podmienečné upustenie od výkonu zvyšku trestu zákazu činnosti vo veci Okresného súdu Prievidza č. 0T/34/2020 a dôvodov, ktoré tam uviedol. Hlavný dôvod je, že vodičské oprávnenie potrebuje z dôvodu svojho zdravotného stavu a zdravotného stavu manželky. Je pravdou, že v roku 1976 bol tiež odsúdený za jazdu pod vplyvom alkoholu. Na otázku obhajcu uviedol, že od roku 1976 nebol postihnutý v trestnom konaní ani v priestupkovom konaní, nemal žiadne problémy s trestným konaním, nebol postihnutý v priestupkovom konaní v oblasti dopravy. Na otázku samosudcu uviedol, že mimo priestupkov v oblasti dopravy nebol tiež postihnutý. Podľa odpisu z registra trestov (číslo listu 12) zo dňa 02.05.2025 bol 2 krát súdne trestaný a to rozhodnutím Okresného súdu Prievidza č. 3T/1197/76 zo dňa 13.12.1976 pre trestný čin opilstva podľa § 201 Trestného zákona a trestným rozkazom Okresného súdu Prievidza č. 0T/34/2020 zo dňa 26.06.2020 bol odsúdený pre prečin ohrozenia pod vplyvom návykovej látky podľa § 289 ods. 1 Trestného zákona. Z obsahu pripojeného spisu Okresného súdu Prievidza č. 0T/34/2020 vyplýva, že trestným rozkazom zo dňa 26.06.2020 právoplatným dňa 10.07.2020 bol odsúdený A. B. uznaný vinným z prečinu ohrozenia pod vplyvom návykovej látky podľa § 289 ods. 1 Trestného zákona a bol mu uložený trest odňatia slobody 5 mesiacov podmienečne odložený na skúšobnú dobu 24 mesiacov a podľa § 61 ods. 2, 3 Trestného
zákona mu bol uložený trest zákazu činnosti riadiť motorové vozidlá akéhokoľvek druhu v trvaní 5 rokov 7 mesiacov. Na čísle listu 14 - 15 sa nachádza rozsudok Okresného súdu Prievidza č. 3T/1197/76 zo dňa 13.12.1976 právoplatný, v prípade odsúdeného A. B., dňa 07.01.1977. Uvedeným rozsudkom bol tento uznaný vinným z trestného činu opilstva podľa § 201 Trestného zákona a bol mu uložený trest nápravného opatrenia 3 mesiace so zrážkou 15% z odmeny za prácu v prospech štátu. Taktiež mu bol uložený trest zákazu činnosti riadiť motorové vozidlá všetkého druhu na dobu dvoch rokov. Podľa § 69 ods. 1 Trestného zákona po výkone polovice trestu zákazu činnosti môže súd podmienečne upustiť od výkonu jeho zvyšku, ak odsúdený v čase výkonu trestu spôsobom svojho života preukázal, že ďalší výkon tohto trestu už nie je potrebný. Podľa § 69 ods. 5 Trestného zákona súd nemôže podmienečne upustiť od výkonu zvyšku trestu zákazu činnosti podľa odseku 1, ak bol trest zákazu činnosti uložený podľa § 61 ods. 3 až 5. Po prevedenom dokazovaní na verejnom zasadnutí výsluchom odsúdeného A. B. a oboznámením listinných dôkazov, ktoré boli konštatované vyššie; dospel súd k záveru, že nie je možné vyhovieť žiadosti odsúdeného A. B. o podmienečné upustenie od výkonu zvyšku trestu zákazu činnosti riadiť motorové vozidlá akéhokoľvek druhu v trvaní 5 rokov 7 mesiacov, ktorý mu bol uložený trestným rozkazom Okresného súdu Prievidza č. 0T/34/2020 zo dňa 26.06.2020, právoplatný dňa 10.07.2020. Dôvodom tohto rozhodnutia je tá skutočnosť, že trest zákazu činnosti riadiť motorové vozidlá akéhokoľvek druhu v trvaní 5 rokov 7 mesiacov vo veci trestného rozkazu Okresného súdu Prievidza č. 0T/34/2020 zo dňa 26.06.2020, právoplatný dňa 10.07.2020 bol uložený za použitia ustanovenia § 61 ods. 3 Trestného zákona. Vzhľadom na to, s prihliadnutím na § 69 ods. 5 Trestného zákona, súd "nemôže" podmienečne upustiť od výkonu zvyšku trestu zákazu činnosti a to aj napriek výrazne dlhej doby od odsúdenia A. B. rozsudkom Okresného súdu Prievidza č. 3T 1197/76 zo dňa 13.12.1976, právoplatný dňa 07.01.1977. Podľa názoru samosudcu nie je možný iný výklad ustanovenia § 69 ods. 5 Trestného zákona a preto bolo rozhodnuté tak, ako je uvedené vo výrokovej časti tohto uznesenia. Poučenie: Proti tomuto uzneseniu je možné podať sťažnosť v lehote troch pracovných dní odo dňa jeho oznámenia cestou tunajšieho súdu ku Krajskému súdu v Trenčíne.

